Malagaskukoloj

Birdoj de la genro **Coua** aŭ **Malagaskukoloj** estas afrotropisa genro de la kukoledoj, familio de la ordo de kukoloformaj (*Cuculiformes*), kiuj inkludas ankaŭ la vojkurulojn, la aniojn, la centropojn kaj la hoacinon.

Tiuj estas grandaj, ĉefe surteremaj birdoj de la familio de kukoledoj, endemiaj de la insulo Madagaskaro. La nomo *Coua* estas onomatopea alproksimiĝo al la notoj de la alvokoj de kelkaj specioj.

Ili estas iamaniere similaj al afrikaj musofagedoj kiam ili piediras laŭlonge de la branĉoj, kaj kiel ili montras brilegajn koloritajn karnajn areojn ĉirkaŭ la okuloj. Kelkaj similas ankaŭ iamaniere al centropoj pro sia kutimo grimpi tra la plantoveprejo dum manĝado. La arbaj specioj moviĝas inter la arbobranĉaro per glitantaj flugoj. Kvar specioj ĉeestas en pluvarbaro dum la ceteraj ses troviĝas en la seka aŭ decidua arbaro de la okcidento kaj en la dorna arbustejo de suda Madagaskaro.

Ili havas grandajn piedojn, kun reversebla tria fingro kiel ĉiuj kukoloj. Ties longa tibio sugestas rilaton kun la *Carpococcyx* aŭ grundokukoloj de Azio, genro kun simila reprodukta kutimaro. Sekve ili estis foje kunmetitaj en la subfamilio *Couinae*. La malagaskukoloj konstruas siajn proprajn nestojn kie la ino demetas blankajn ovojn. La alvokoj de la malagaskukoloj estas mallongaj serioj de regule interspaciitaj notoj, kiuj estas foje responditaj de aliaj individuoj.

Oni sugestis, ke la genro *Coua* probable originiĝis el preciza azia grundokukolo (Dinets 2007). La genro *Coua* enhavas 10 speciojn, pli ol iu ajn genro en Madagaskaro (Moreau 1966).

## Taksonomio 
La genro *Coua* estis starigita de la svisa natursciencisto Heinrich Rudolf Schinz en 1821 kun la *Cuculus madagascariensis* (sinonimo de *Cuculus gigas*) kiel la tipa specio. La nomo devenas el *koa*, malagasa vorto por tiuj insulkukoloj.

Ĝi enhavas la jenajn speciojn:
* Kurkukolo, *Coua cursor*
* Giganta malagaskukolo, *Coua gigas*
* Kokerela malagaskukolo, *Coua coquereli*
* Ruĝbrusta malagaskukolo, *Coua serriana*
* Ruĝfrunta malagaskukolo, *Coua reynaudii*
* Ruĝkrona malagaskukolo, *Coua ruficeps*
* Oliveckrona malagaskukolo, *Coua olivaceiceps*
* Kresta malagaskukolo, *Coua cristata*
* Veroksa malagaskukolo, *Coua verreauxi*
* Blua malagaskukolo, *Coua caerulea*

### Formortintaj
* Antikva malagaskukolo, *Coua primaeva* – Malfrua kvaternaro
* Berta malagaskukolo, *Coua berthae* - Malfrua kvaternaro
* Delalanda malagaskukolo, *Coua delalandei* - formortinta (malfrua 19-a jarcento)

### Vivmedio
Tri el la specioj de malagaskukoloj estas arboremaj (Blua malagaskukolo (*C*. *caerulea)*, Kresta malagaskukolo (*C*. *cristata)* kaj Veroksa malagaskukolo (*C*. *verreauxi)*), kaj ses specioj estas grundoloĝantaj (Kokerela malagaskukolo (*C*. *coquereli)*, Kurkukolo (*C*. *cursor)*, Giganta malagaskukolo (*C*. *gigas)*, Ruĝfrunta malagaskukolo (*C*. *reynaudii)*, Ruĝkrona malagaskukolo (*C*. *ruficeps*) kaj Ruĝbrusta malagaskukolo (*C*. *serriana)*).

## Referencoj 
* *Birds of the Indian Ocean Islands*, Sinclair kaj Langrand, 1998. ISBN 1-86872-035-7
* *The Cuckoos*, Robert B. Payne kaj Karen Klitz, 2005. ISBN 0-19-850213-3

## Eksteraj ligiloj 
* Birdoj de Madagaskaro, inkludante malagaskukolojn

Kategorio:Kukoloformaj
Kategorio:Kukoledoj
Kategorio:Afrotropisa faŭno
Kategorio:Birdoj de Afriko
Kategorio:Birdoj de Madagaskaro
Kategorio:Endemiismoj